Vilhelm Bissen

Christian Gottlieb Vilhelm Bissen (5. august 1836 i København – 20. april 1913 i København) var dansk billedhugger og søn af billedhuggeren Herman Wilhelm Bissen.

Uddannelse  
Vilhem Bissen var opdraget i billedhuggertraditionen fra Bertel Thorvaldsen. Som 16-17-årig begyndte han som lærling i faderens værksted og medvirkede sidenhen på hans arbejder. Bissen førte værkstedet videre efter faderens død og fuldendte en række værker på baggrund af eksisterende modeller. Bissen fuldendte eksempelvis rytterstatuen af Frederik VII ved Christiansborg. Han modellerede på egen hånd hesten efter faderens skitse.  

I 1853 blev Bissen indskrevet på Kunstakademiet.

Rejser 
Efter endt uddannelse på Kunstakademiet i 1857 opholdt Bissen sig i Rom indtil 1863. 

Fra 1866 til 1867 arbejdede han i Carrara, Italien, hvor han studerede marmorteknik. 

Senere var han en kort periode i Paris.

Karriere 
 1853: Begynder på Kunstakademiet 
 1856: Tildeles den lille sølvmedalje for en modelfigur 
 1857-1863: Ophold i Rom 
 1859: Hjemsendte fra Italien sin første offentlige debut, springvandsfiguren Dreng der trykker paa en Vinsæk. Figuren indbragte ham Neuhausens præmie
 1871: Medlem af Kunstakademiet i København 
 1885: Grundlagde Foreningen Hovedstadens Forskønnelse sammen med bryggeren Carl Jacobsen. Foreningen havde til formål “at virke til forskjønnelse af Hovedstaden” 
 1887: Bliver medlem af Akademirådet
 1897-1901: Medlem af gallerikommissionen
 1889-1908: Professor i billedhuggerkunst ved Kunstakademiet  
 1888-1890 og 1893-1899: Medlem af Charlottenborgs udstillingskomité 
 1901-1913: Medlem af Thorvaldsens Museums bestyrelse 
 1902: Rytterstatuen af Ærkebiskop Absalon opstilles på Højbro Plads
 1902-1905 og 1906-1908: Direktør for Kunstakademiet i København

Stil 
Bissen var skolet ind i en nyklassicistisk billedhuggertradition, stærkt påvirket af Bertel Thorvaldsens formsprog. Bissen fandt inspiration i den græske og romerske antikke kunst og mytologi. 

1880 var et vendepunkt for Bissens formsprog, da han som den første billedhugger i Danmark begyndte at gå i en mere naturalistisk retning, efter at han havde stiftet bekendtskab med fransk naturalisme i Paris.

Bissens kunst peger i en mere naturalistisk retning end tidligere danske billedhuggeres stil, men overordnet set er hans formsprog grundfæstet i en klassicistisk tradition.

Værker

Stående kvindeskulpturer

En pottemagerske. Stående ung, halvt draperet pige, der maler på en vase, 1881 
Da Bissen kom hjem til Danmark efter sin rejse til Paris udførte han en række stående kvindeskulpturer, hvor En pottemagerske er en af disse.  
Skulpturen forestiller en kvindelig pottemagerske, som er ved at dekorere en lille vase. 
Kvindens livagtige ansigt med antydninger af rynker i panden og let sammenknebne øjne afspejler hendes koncentration med dekorationsarbejdet. Bissens møde med den franske naturalisme kom til at præge hans stil, hvilket i denne skulptur kommer til udtryk i detaljerigdommen i kvindens ansigt og den naturtro kropsgengivelse. Men selvom skulpturen har naturalistiske træk, er formen stadig udpræget klassicistisk.

En dame. Emilie Marie Rovsing, f. Raaschou, 1891 
Skulpturen En dame. Emilie Marie Rovsing, f. Raaschou, skiller sig ud fra Bissens andre stående kvindeskulpturer, som han udførte ud fra et græsk og romersk forbillede. Bissen har med denne skulptur skildret en kvinde fra sin egen tid, som er klædt i samtidens mode. Skulpturen peger ikke tilbage mod et den klassicistiske idealisme men peger i højere grad i retning mod det virkelighedsnære og realistiske.
Bissen har arbejdet på at skabe en fornemmelse af, at kvindes krop er i bevægelse, idet hun løfter op i kjolen og blotter sin ene sko. Hun ser iagttagende ud og har et let svaj i kroppen, som bidrager til en fornemmelse af livagtighed og bevægelse. Bissen har med denne bevægelse forsøgt at skabe en fornemmelse af, at kvinden er skildret i et flygtigt øjeblik.

Bissens skulpturer i det offentlige rum  

 Rytterstatue af Kong Frederik VII , Christiansborg Slotsplads, opstillet 1873
 Statue af Grev C.E. Frijs, Frijsenborgvej, Hammel, opstillet 1874
 Buste af erhvervsmand og politiker L.N. Hvidt, Ørstedsparken, København, opstillet 1877
 Buste af teolog og politiker H.N. Clausen, Københavns Universitet, Frue Plads, opstillet 1878
 Statue af Kong Frederik VII, Torvet i Hillerød, opstillet 1880
 Buste af filolog of politiker J.N. Madvig, Københavns Universitet, Frue Plads, opstillet 1887
 Statue af politiker C.C. Hall, Søndermarken, Frederiksberg, opstillet 1890
 Tubalkain, Sølvgade, København, opstillet 1893
 Storkespringvandet, Amagertorv, København, opstillet 1894 
 Statue af N.F.S. Grundtvig foran Marmorkirken, Frederiksgade, København, opstillet 1894
 Statue af Dronning Caroline Amalie, Kongens Have, København, opstillet 1896
 Statue af komponist N.W. Gade, Skt. Annæ Plads, København, opstillet 1897, senere opstillet i Østre Anlæg i 1954
 Statue af brygger J.C. Jacobsen, Carlsberg Laboratoriet, Valby, opstillet 1897
 Buste af zoolog Japetus Steenstrup, Københavns Universitet, Frue Plads, opstillet 1898 
 Statue af Ludvig Holberg i Sorø Akademis have, opstillet 1898
 To væbnere (integrerede i facaden på Københavns Rådhus), Rådhuspladsen, København, opstillet 1898
 Statue af Kong Christian IV, Nyboder, København, opstillet 1900
 Buste af S.A. Bille, Skt. Nicolai Kirkegård, Holbæk, opstillet 1900 
 Buste af historiker A.D. Jørgensen, Landsarkivet, Jagtvej, København, opstillet 1901 
 Forgyldt statue af ærkebiskop Absalon (integreret i Københavns Rådhuses facade), Rådhuspladsen, København, opstillet 1901
 Rytterstatue af ærkebiskop Absalon på Højbro Plads, København, opstillet 1902
 Statue af jurist og politiker A.S. Ørsted, Nørre Farimagsgade, København, opstillet 1902
 Yndling til hest, Hulgårdsvej, København NV, opstillet 1903
 Malkepige, Bülowsvej, Frederiksberg, opstillet 1904
 Buste af Christian IX, Anlægget, Skive, opstillet 1908
 Buste af murermester C.R. Ette, Vestre Kirkegård, København, opstillet 1909
 Statue af fysiker H.C. Ørsted, Gåsetorvet, Rudkøbing, opstillet 1920
 Diana, Østergade, Randers, opstillet 1940
 Buste af forfatter og politiker Carl Ploug, Danas Plads, Frederiksberg, opstillet 1972

Galleri

Referencer

Eksterne henvisninger 
 
 
 KØS Museum for Kunst i det offentlige rum

Billedhuggere fra Danmark
Danskere i 1800-tallet
Personer fra København
Ansatte ved Det Kongelige Danske Kunstakademi
Personer i Kraks Blå Bog (afdøde)
Personer i Dansk Biografisk Leksikon
Modtagere af De Neuhausenske Præmier
Medlemmer af Det Kongelige Akademi for de Skønne Kunster
Medlemmer af Komiteen til Raadhusets kunstneriske Udsmykning